khistorydata/jeongjo-sjw-relations huggingface dataset:
정조 21년
行大護軍沈煥之疏曰伏以乾道變化各正性命而飛潛動植一徇其則之爲道聖人立極勞來匡直而華夏蠻貊無思不服之爲敎是故孔門之徒三千獨稱顔子爲好學者蓋謂其仰高鑽堅不違如愚也向使顔子然疑於克復之訓而二三其德於鳶飛魚躍之化則安在其循道而服化也所謂七十子之服孔子者恐亦不外乎信如四時奉若弘璧而今臣等之於殿下卽亦服孔子之徒也不違如愚雖不敢望於顔子之好學而信如四時奉若弘璧竊有期於七十子之列也如臣至愚不肖無所比倫然自在韋布之賤嘗從胄筵侍講之臣有所飽聞慣識於相對慶賀之說惟皇天眷佑我東邦有聖人作而精察於危微之際則直接舜禹之單傳洞辨乎消長之機則丕闡羲文之妙用君子懷德樂爲之用小人畏威奸莫之售此豈非睿學神工有利之而不庸殺之而無怨不令人喜不令人怒之至仁大勇卓越百王駕軼三代而然乎于斯時也臣則譬如凡草衆卉自在於仁天祥日之下而欣欣向榮矣幸得策名朝端有以周旋於簪佩之列則仰之若師承恃之若天覆殿下之秉執無不靡然而向之殿下之好惡亦無不犁然而從之者豈欲逢迎偸合依違攀援保冠冕而榮門戶以爲計而然哉聖人在上臣等只可循軌而順則焉已矣噫十數年來俗習日痼外托奉令承敎之目內濟背公營私之計指無謂有指實謂虛流弊滔滔將至壞國綱而滅人紀矣此所以明聖志尊聖德爲今日第一義然徒曰明之尊之而莫知方所無所依據則亦非所以明之尊之之術也漸汚之俗膠固纏繞皆曰違上意則斥違上敎則枳擧世相傳智愚皆迷臣等竊聽於輿人之後痛聖德之不章憂世道之方頹食而忘味寢則忘睡徒抱北首之志莫紓中朝之歎何幸乾道孔昭朝象稍正而舊染之詿習難除廓淸之新化未周鷄鳴爲利蠅營媒進之徒誘於豪勢耽於爵祿計班資之崇庳論財穀之多寡以之墜古家之遺範敗列朝之美風者踵相接矣苟欲明聖志而尊聖德則其所着手處莫先乎痛矯此俗亟祛此弊也近來一二銓臣備陳辭懇曲蒙體諒臣實爲聖朝欽仰爲其人歎賞此宋臣文彦博所以欲抑躁競先旌恬退爲一關捩於正風俗淸朝廷者也然又有一種巧宦者流善固可爲曰近名而避之惡雖不可爲有利則趨之或引嫌於無法或處義於無義昔之人兄弟竝列於六官或八藩而不敢必辭今人則緦袒以外之親引以爲辭仰瀆宸嚴無所留難有若循名義而保高致此我殿下所以痛憎其弊必欲挽今俗之澆薄反古人之醇厚者也乃者宰臣李書九旣行公於籌堂旋自劃於有司前後矛盾上下逕庭賓筵聖敎不惡而嚴是豈爲一書九而三費辭敎也事有關於正俗矯弊是以嚴切乎難進易退之義反復乎憫時礪世之意繼又申之以大官以下孰不從予蓋此聖意亶出於措枉臣則坐處稍遠重以聽瑩筵上仰陳之說相反於聖敎之本意便歸於掩護分疏之科矣前席退後始知聖敎之昭揭日星爲拯方陷之世道而臣固茫然矣噫不識聖旨妄陳愚忱大乖謹畏之體其罪當抵何辟賜顔寬假縱受恩之如天反躬震懾奈竄跡之無地臣若囁嚅不一暴於天地父母之前則同朝公卿大夫將謂臣侮聖言而沽直名臣罪萬死惟聖上特推原恕不置之辟臣亦何面目敢顯於世乎夫君之命有違於率性之道則爭固可也爭之不得則退亦可也乃若雨露霜雪均之爲修道之敎群黎百姓編爲爾德尙何從違之可言哉臣徒知向來面從後言者之爲極罪而不暇念及於服從不違爲聖人之徒也此雖緣於不能諦承聖敎之致求其跡則自陷於孤恩負國之罪上雖曲恕人則不諒抑臣之所自痛恨者夙夜矢心惟在於尊聖德辨邦誣而今臣所爲一切反是人若語臣曰往日之以尊聖德三字號於世者猶爲此說於前席乎云則臣寧不如卽就鈇鉞之誅耳臣情雖如此跡則如彼若倖逭於常典而區區血願苦心無地自暴則其在勵一世之頹風革十載之汚俗當復如何昔冉求得罪於聖門鳴鼓而攻之顧臣所坐奚止於鳴鼓而已玆敢瀝血申懇不暇緩聲伏乞聖明下臣司敗以正常憲以爲爲人臣辜恩背義者之戒焉臣無任云云答曰省疏具悉無論如此如彼勝於呑煖卿其勿辭行公
정조 21년
丁巳閏六月十四日辰時上御誠正閣諸承旨持公事入侍時行都承旨趙鎭寬行左承旨洪仁浩左副承旨李儒慶右副承旨李海愚同副承旨魚用謙記事官金履永假注書任百禧記事官金景煥記注官金良倜以次進伏訖上曰無公事房承旨先退鎭寬儒慶海愚退出仁浩讀奏全羅監司李得臣啓本罪人鄭彦光興陽縣到配事命書判付又命書傳敎曰夜雨滂沱道內望雨之餘列邑浹洽乎遍問卽爲狀聞事令廟堂分付湖西嶺南道臣命退承史以次退出
정조 21년
行都承旨趙鎭寬坐行左承旨洪仁浩坐右承旨李勉兢坐左副承旨李儒慶坐直右副承旨李肇源坐同副承旨魚用謙坐直注書柳遠鳴病一員未差假注書任百禧仕具得魯仕直事變假注書鄭進明仕
정조 21년
藥房提調金文淳左副承旨李儒慶啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 21년
洪仁浩啓曰大司憲宋煥箕在外執義尹悌東掌令韓永逵持平金光遇李明孚牌招啓辭未下掌令鄭㝡成傳旨未下監察茶時之意敢啓傳曰知道
정조 21년
趙鎭寬啓曰右副承旨李肇源自鄕上來云卽爲牌招何如傳曰允
정조 21년
傳于趙鎭寬曰吏曹參議前望單子入之
정조 21년
趙鎭寬以吏批言啓曰今日政廳考見全羅道褒貶啓本則珍山郡守趙有善以哿矣謹拙惜未振刷爲目則宜置下考而置諸中考谷城縣監李潤明以三燧居最一簣宜勉爲目則宜置中考而置諸上考潭陽府使李憲儒題目宜置下考而置諸中考致勤點下殊無嚴明殿最之意該道道臣推考警責珍山郡守趙有善罷黜谷城縣監李潤明中考施行潭陽府使李憲儒依定式下考施行何如傳曰允玉果縣監魏伯珪治績不係於病至於戢盜之政其所警飭宜褒不當貶以此下考能無軟地揷木之歎而鄕外之人設或不嫺於俗吏之事係是拔例差除則亦當寬假何如是覓疵乎道臣極爲駭然推考伯珪下考爲先蕩滌而京職見窠今日政復職調用事分付可也
정조 21년
李儒慶以兵曹言啓曰拆見全羅監司李得臣今春夏等褒貶啓本則威鳳山城別將洪範瑞以捧糴守堞宜其小心爲目則宜置中考而置諸上考殊無嚴明殿最之意該道臣推考警責洪範瑞中考施行何如傳曰允
정조 21년
李儒慶以兵曹言啓曰拆見全羅左水使趙岱今丁巳年春夏等褒貶啓本則防踏僉使韓有春以飭墨未乾庶乎拭目爲目則宜置中考而置諸上考鹿島萬戶朴廷輝以益勉謹愼積仕是恕爲目則宜置下考而置諸中考殊無嚴明殿最之意該帥臣推考警責韓有春中考施行朴廷輝下考施行何如傳曰允
정조 21년
有政吏批判書金載瓚進參判徐邁修進參議未差行都承旨趙鎭寬進以韓用鐸爲修撰金熙采爲副修撰韓始裕宋鎭運爲禮曹正郞趙台榮爲吏曹佐郞南羲老爲工曹佐郞李益洙爲右通禮李錫垕爲司藝領敦寧金履素爲冬至兼謝恩使申耆爲副使韓用鐸爲書狀官魏伯珪爲掌苑別提金履永檢閱單付故佐郞金景泌贈吏參例兼故進士金汝鏜贈吏議以上前全羅監司金翰東兩代
정조 21년
有政兵批判書李祖源病參判姜彝正病參議睦萬中病參知金啓洛入直進左副承旨李儒慶進以尹光顔李海愚副護軍單付
정조 21년
趙鎭寬啓曰檢閱金履永旣已付職卽爲牌招入直何如傳曰允
정조 21년
注書金履永遷轉代以具得魯爲假注書
정조 21년
傳于魚用謙曰假注書具得魯仍察廳任
정조 21년
以全羅監司李得臣狀啓道內農形雨澤馳啓事傳于魚用謙曰湖西嶺南已令關問而本道列邑亦皆均霑於今日霈然乎所可幸者本道於十二日先得寸餘湖西於十三日亦得數寸云則其間周洽庶可推知雨後農形之列邑各各如何亦令詳細狀聞事卽令廟堂分付
정조 21년
李儒慶啓曰卽伏見全羅左水使趙岱今春夏等褒貶啓本則邊將無一人居下殊無嚴明殿最之意推考警責何如傳曰允
정조 21년
趙鎭寬以弘文館言啓曰新除授修撰韓用鐸副修撰金熙采竝卽牌招察任何如傳曰允
정조 21년
李儒慶以兵曹言啓曰今閏六月十五日立秋改火進上時宗廟署社稷署永禧殿永寧殿景慕宮毓祥宮宣禧宮依例改火奎章閣議政府承政院漢城府一體頒火之意敢啓傳曰知道
정조 21년
丁巳閏六月十五日卯時上御重熙堂右承旨入侍時右承旨李勉兢記事官金履永金景煥記注官金良倜以次進伏訖上曰韓山郡守何以貶下乎勉兢曰以庖禁終緩爲目矣命書傳敎曰政官牌招開政勉兢曰卽伏見全羅監司李得臣今春夏等褒貶啓本則潭陽府使李憲儒以庖禁宜嚴爲目則宜置下考而置諸中考致勤點下殊無嚴明殿最之意當該道臣推考何如上曰依爲之出擧條又命書傳敎曰承旨房仍仍命退承史以次退出
정조 21년
行都承旨趙鎭寬緣故出行左承旨洪仁浩坐右承旨李勉兢坐直左副承旨李儒慶坐直左副承旨李肇源坐同副承旨魚用謙坐注書柳遠鳴病一員未差假注書任百禧仕具得魯仕直事變假注書鄭進明仕
정조 21년
傳于李肇源曰來待諸臣入侍
정조 21년
以修撰韓用鐸副修撰金熙采牌不進罷職傳旨傳于李肇源曰只推
정조 21년
以漢城府民家頹壓單子傳于魚用謙曰恤典令該廳卽爲分給事分付
정조 21년
以京畿監司李在學啓本罪人曺學臣喬桐府到配事傳于洪仁浩曰法已施放送事回諭
정조 21년
以忠淸監司徐美修啓本罪人李漢興洪州牧到配事傳于洪仁浩曰法已施分揀放送事回諭
정조 21년
李肇源以禮曹言啓曰全羅道觀察使封進去六月令宗廟薦新新稻米今十七日薦進而景慕宮薦新新稻米則例以分奉常寺籍田所封薦進矣籍田所封新稻米姑未成熱云莫重薦新不可後時以全羅道觀察使加封新稻米同日一體薦進何如傳曰允
정조 21년
李儒慶以兵曹言啓曰守門將係是受點入直之員故設有身病擔詣門外以告實狀卽例也守門將禹尙度今日當入直於敦化門而無端稱頉初不來待事未前有誠極痛駭當該守門將禹尙度爲先汰去令該府拿問重勘何如傳曰允
정조 21년
魚用謙以賑恤廳言啓曰漢城府民家頹壓單子判付內恤典令該廳卽爲分給事命下矣南部字內全家頹壓一戶錢二兩恤典依例題給之意敢啓傳曰知道
정조 21년
洪仁浩以義禁府言啓曰京畿喬桐府徒三年定配罪人曺學臣到配啓本判付內法已施放送事命下矣曺學臣放送事分付該道道臣之意敢啓傳曰知道
정조 21년
洪仁浩以義禁府言啓曰忠淸道洪州牧龍谷驛徒二年定配罪人李漢興到配啓本判付內法已施分揀放送事命下矣李漢興放送事分付該道道臣之意敢啓傳曰知道
정조 21년
丁巳閏六月十六日辰時上御便殿右副承旨來待諸臣入侍時右副承旨李肇源假注書具得魯記事官吳泰曾金履永廣州留守徐有隣一提學鄭民始壯勇提調李時秀禁衛大將徐有大原任直提學徐龍輔直提學李晩秀原任直閣尹行恁以次進伏訖民始曰蒸炎轉甚聖體若何上曰一樣矣民始曰王大妃殿氣候何如上曰一樣矣民始曰惠慶宮氣候何如上曰一樣矣上曰今年雨澤初則兩西比三南爲旱後則三南比兩西稍旱今番或霏或沛屢日陰蒸似無諸道不均之慮矣民始曰畿內則可謂大豐云矣有隣曰以廣州一境觀之大熟無慮矣上曰今番饌品比前省約雖値盛暑似不難辦矣民始曰器品旣減不過一床矣上曰雖細事微物皆自整理所辦進而勿煩度支可也命肇源書榻敎曰前內乘李惟秀仍任仍命退諸臣以次退出
정조 21년
行都承旨趙鎭寬病行左承旨洪仁浩坐直右承旨李勉兢坐左副承旨李儒慶坐右副承旨李肇源坐直同副承旨魚用謙坐注書柳遠鳴病一員未差假注書任百禧仕具得魯仕直事變假注書鄭進明仕
정조 21년
李肇源啓曰來二十一日輪對日次矣敢稟傳曰當次人受點後日次來待
정조 21년
李儒慶啓曰來二十一日朝參日次矣敢稟傳曰停
정조 21년
以金壽玉囚單子傳于洪仁浩曰放送
정조 21년
以禹尙度拿處傳旨傳于洪仁浩曰分揀
정조 21년
李儒慶以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 21년
行都承旨趙鎭寬緣故出行左承旨洪仁浩坐右承旨李勉兢坐直左副承旨李儒慶緣故出右副承旨李肇源坐同副承旨魚用謙坐注書柳遠鳴病一員未差假注書任百禧仕直具得魯仕事變假注書鄭進明仕
정조 21년
傳于趙鎭寬曰整理儀軌堂上及來待諸臣入侍
정조 21년
李儒慶以壯勇營言啓曰依進饌所別單判付本營書吏崔道植尹翊運白弘翼黃庫直金億年等二名畿營句管營吏韓壽一旗手李壽贊等六名各木一疋熟手李千福等四名各木一疋米二斗使喚旗手韓載吉等五名都房子張貴尙使令朴快得文書直弼興等二名私庫直成才使喚軍世得等三十八名各米二斗兩廳下人等處各錢五兩分等施賞之意敢啓傳曰知道
정조 21년
魚用謙以賑恤廳言啓曰進饌所員役賞典別單判付內依昨年例令各其司施賞事命下矣本廳書吏李厚根書寫趙彦植等五人備邊司書吏金允文各木一疋本廳使令徐廷遇米二斗依例施賞李厚根木一疋加給之意敢啓傳曰知道
정조 21년
丁巳閏六月十八日卯時上御便殿都承旨來待諸臣入侍時都承旨趙鎭寬假注書具得魯記事官吳泰曾金履永廣州留守徐有隣一提學鄭民始壯勇提調李時秀行護軍徐有大原任直提學徐龍輔直提學李晩秀原任直閣尹行恁二提學沈煥之原任直提學金載瓚原任直閣金祖淳檢校待敎沈象奎徐有榘李存秀以次進伏訖上曰積雨初收夜有涼意今日天氣誠異常矣饌品無一餒敗床排亦皆齊整慈宮善爲進御亦卿等之勞也民始曰昨年再昨年臣獨不得獲覩盛儀今番得參於整理之任榮幸極矣無以仰達上曰慈宮諸節較前年反復勝焉實爲欣幸有隣等曰今承下敎不勝慶忭之至上敎鎭寬曰一床備送於卿家老人卿須隨往同歡可也仍命退諸臣以次退出
정조 21년
行都承旨洪明浩牌不進行左承旨徐有秉牌不進右承旨李魯述在外左副承旨李肇源坐直右副承旨李相璜牌不進同副承旨成鼎鎭在外注書柳遠鳴仕直一員未差假注書具得魯仕事變假注書趙璜鎭仕
정조 21년
李肇源啓曰合辭方張之時兩司無詣臺之員事甚未安除在外疏批未下傳旨未下外未肅拜呈告人員竝卽牌招何如傳曰允
정조 21년
李肇源啓曰左副承旨李儒慶今日不爲仕進卽爲牌招何如傳曰允
정조 21년
李肇源啓曰事變假注書鄭進明身病猝重勢難察任今姑改差何如傳曰允
정조 21년
承旨前望單子入之察弘遠落點
정조 21년
傳于李肇源曰懸病不爲仕進承旨與右承旨許遞
정조 21년
李肇源啓曰吏曹判書金載瓚參判徐邁修牌不進推考傳旨今方捧入而開政命下之後如是違牌事甚未安更卽牌招何如傳曰允
정조 21년
李肇源啓曰吏曹判書金載瓚三牌不進推考傳旨今方捧入而開政命下之後連事違召終不承膺揆以事體極爲未安所當更請牌招而係是一日四牌何以爲之敢稟傳曰更爲牌招
정조 21년
鄭進明改差代以文尙表爲事變假注書
정조 21년
文尙表在外代以趙璜鎭爲事變假注書
정조 21년
傳于李肇源曰八壯士卽隨龍人也收用之道自別而故別軍職朴培元之弟故郡守興元雖非八壯士一體收用官至郡守其子贈判中樞其孫又爲郡守而近來收用之朴思弼輩皆附庸培元興元奉祀孫令兵判招見身手問其年歲可合收用與否使之草記
정조 21년
李肇源以兵曹言啓曰五衛將申晤前任羅州營將時在任所李定濟居在楊州地病不上來本廳番次苟艱竝改差何如傳曰允
정조 21년
有政吏批判書金載瓚進參判徐邁修牌不進參議未差左副承旨李肇源進以洪明浩徐有秉李魯述成鼎鎭李相璜爲承旨宋翼孝爲司諫趙鎭完爲司饔僉正朴性圭爲掌樂主簿韓用和爲忠淸監司柳肅之爲比安縣監判中樞府事金憙爲冬至兼謝恩使
정조 21년
兵批判書李祖源進參判姜彝正病參議未差參知金啓洛入直左副承旨李肇源進以沈禹相金就大爲五衛將同知單孫昌軫僉知單趙東顯柳得恭嚴思勗訓鍊正單李石求內乘李惟秀仍任事承傳護軍趙鎭寬洪仁浩李漢興副護軍李勉兢李儒慶魚用謙節度使韓用和竝單付
정조 21년
以掌令韓永逵持平李明孚獻納尹行直正言閔命爀宋知濂牌不進罷職傳旨傳于李肇源曰只推
정조 21년
李肇源以司僕寺一二提調意啓曰濟州出來先運歲貢馬二百十匹內一匹船中故失一匹到中路故失五十匹箭串牧場放養次雌馬代三十匹壯勇營軍馬代二十二匹華城府親軍衛分給計除實納馬一百六匹禾毛色別單書入之意敢啓傳曰知道
정조 21년
李肇源以司僕寺一二提調意啓曰濟州出來後運年例進上馬八匹三名日進上馬六十匹凶咎駑馬二十匹合八十八匹內一匹到中路故失一匹到江頭病留實納馬八十六匹禾毛色別單書入之意敢啓傳曰知道
정조 21년
李肇源以兵曹言啓曰八壯士卽隨龍人也收用之道自別而故別軍職朴培元之弟故郡守興元雖非八壯士一體收用官至郡守其子贈判中樞其孫又爲郡守而近來收用之朴思弼輩皆附庸培元興元奉祀孫令兵判招見身手問其年歲可合收用與否使之草記事命下矣依傳敎朴培元朴興元奉祀孫訪問則培元奉祀孫童蒙夢石今年十三歲居在通津地興元代盡前郡守朴思儉以最長房主祀而居在加平地云矣敢啓傳曰然則贈判中樞朴廷豪與故縣令朴旻梓兩人中祀孫招見後草記可也
정조 21년
李肇源以兵曹言啓曰本曹草記朴培元朴興元奉祀孫訪問事批旨內然則贈判中樞朴廷豪與故縣令朴旻梓兩人中祀孫招見後草記可也事命下矣依傳敎朴廷豪朴旻梓兩人祀孫訪問則廷豪祀孫前郡守朴思儉居在加平地旻梓祀孫閑良胤佐招見則聞方業儒將欲操弓云而年今十六歲容貌已長成言辭極精詳之意敢啓傳曰卿其造給弓矢令別將各別勸課待其身長之可堪祿仕更爲草記可也
정조 21년
李肇源以兵曹言啓曰拆見全羅右水使金處漢今丁巳年春夏等褒貶啓本則法聖僉使李東憲以莫先束濕爲目加里浦僉使李渭以差善何妨爲目蝟島僉使龍得珠以益勉剛核爲目則竝宜置中考而置諸上考殊無嚴明殿最之意該帥臣推考警責李東憲李渭龍得珠竝中考施行何如傳曰允莫先束濕云者先自束濕留意之意似非貶語法聖僉使李東憲勿爲降考可也
정조 21년
領敦寧府事金履素箚曰伏以臣於日前見差冬至兼謝恩正使矣年來專對之任每因位著之乏差遣甚艱苦臣則頃在甲寅乙卯之歲荐承是命而又皆以疾祈免獲蒙體諒之恩感祝之中尙切惶蹙苟使臣昔疾良已有一分强仕之望則憑仗王靈數朔往還自附於筋力奔走之義者正亦臣之所幸願耳夫何敢以占便之計萌求解之念而第臣脚部蹇澁之症根柢已深鍼藥罔效房闥之間若非人扶則只得須杖而起直一孱疾垂死之軀耳惟玆出疆之域臣所經歷雖欲以癃痼之疾蹣跚之狀不計顚沛擔舁登程其奈一入館之後向所謂人扶而須杖者俱係行不得之事則將何以免於大狼狽而粗效使价之責哉此臣所以前後四年之間受命至三而陳懇如一跡涉言私而意實爲公也自非然者以臣燥濕不擇之素心何憚於宣力載馳之微事屢申控籲重自陷於違慢干冒之科哉是則不待臣言之畢而天日之明亦或有以鑑照矣伏乞聖慈曲賜矜諒亟許遞改以全終始之澤仍勘臣屢瀆之罪俾朝綱肅而賤分安不勝大幸臣無任惶隘祈懇之至取進止答曰省箚具悉卿懇所請許施卿須安心加攝仍傳曰此批答遣史官傳諭
정조 21년
持平金光遇疏曰伏以臣遐土一賤品耳倖竊科第微官冗職奔走奉承擬竭狗馬之誠而淸朝臺選實非臣夢寐攸及噫臺閣重任也上而匡救闕失下而糾劾官邪必須端方正直之士可以膺是職而效其責乃以如臣譾劣者苟然爲副急之資豈不有乖於難愼之道哉臣居常愧懼若隕淵谷迺者柏府除命遽下於千萬夢想之外臣聞命驚惶章皇出肅及登筵席昵近耿光微分幸矣榮寵極矣而未敢出一言論一事莫效一日之責撫躬慙愧無地自措略控肝膈之至懇自暴才器之不稱伏乞聖慈俯垂諒察鐫削臣職名使公器無玷私分粗安不勝大幸臣於乞免之章不宜贅他而旣有所懷不敢終默惟聖明少垂察焉殿下以殷湯於緝之工體周文不遑之德其所以朝乾夕惕霄衣旰食臨御以來二十年如一日臣固知殿下旣許民國不自勞疲不知不覺之中無或有傷損之節乎在廷臣僚未有對揚之萬一故輒發中朝之歎不無獨智之憂伏願殿下亟軫於董責分職之臣留心於休養情性之道而加意於節宣祈永之方以副臣民日夕顒祝之望焉自列聖朝以來治具畢張而方今急務莫不曰立紀綱勵廉恥辨邪正抑躁競禁奢侈懲貪汚明黜陟奬名節祛浮華節財用是已而臣愚以爲開言路一端爲第一急先務也何者言路開則不振之紀綱可立也都喪之廉恥可勵也邪正之混淆可辨也躁競之太甚可抑也奢侈自禁而貪汚可懲也黜陟可明而名節可奬也浮華自祛而財用可節也此正綱擧而目張警一而懲百言路之有關於世道者大矣伏願聖明特軫好聞之德益懋舍己之方以恢來言之道焉噫正士趨嚴科場前後諸臣之言已多切中者不須煩提於今日而每當大比之在前自朝家嚴飭非止一再爲禁倖占橫竊之弊而搢紳間子弟或有學講之不通者鄕曲中貲富尙多文筆之借力者奸竇難防弊源莫杜令甲之頻煩竟歸無實之科試以往者兩道功令生赴試言之畢竟有面試之擧故不文者初不與焉無識者不願參焉及其唱第之日一無猥雜之歎今之人咸曰欲矯科弊會科之後一令面試於前借倩之呈露者隨現罪之則初無猥赴亦無濫竽而紛拿之弊可杜也雜踏之患可救也不此之爲臨場苟且縛束之脅制之瓊珠瓦礫渾罹其害及乎榜出之後則太半是魚魯之不辨帝虎之莫分者前後如此習以爲常此曷故焉特以面試之不行故也學講照訖無補於杜奸傔從之道閑遊之輩略解文字者肆然應講隨從焉代筆焉場屋之錯雜猶復如前何用講爲初試之後一番面試會科之後又行面試面試之法旣行則濫冒之人自祛而科場之嚴可見也伏願聖明深留睿念焉夫考績之法至重且嚴朝家之申飭何如而廉平者無勢則或居中下貪黷者有勢則反得好題最可哀者殘民也實無告者小氓也或以久勤而差外或以積仕而除宰不問人之賢不肖無異序陞如此之輩不思字恤之道專事掊克之政奸諂于上營狐媚於幕裨左右稱譽畢竟準瓜而及其遞歸也民或指杖而遮路要路而詬辱以爲風俗之可惡也此有不然者民者嵒也虐者讎也居官之日民之疾視也甚而有此變怪奚但民習之可惡而已哉百姓之命專係於一宰之手若不愼揀則其流之弊不知止於何境臣愚以爲頻遣繡衣於各道奬其廉而黜其貪每每如是則爲宰者可以懲畏矣爲民者可以免害矣今當大政之在前躁競去而益甚此在銓家之鑑空衡平凡於守令之差除另須揀愼俾紓小民之憂正爲今日之急務伏願殿下留神採納不以人微而廢其言焉臣無任云云省疏具悉首陳當留意面試事此亦久當有奸弊況於先朝乙酉已試之而後不更試之聖意亦可仰認矣殿最不嚴之弊爾言是矣頻遣繡衣事亦是矣爾其勿辭察職
정조 21년
丁巳閏六月十九日卯時上御誠正閣諸承旨持公事入侍時行左承旨洪仁浩右承旨李勉兢右副承旨李肇源同副承旨魚用謙假注書任百禧具得魯記事官吳泰曾金履永檢校待敎李存秀以次進伏訖肇源讀奏江原監司徐有防狀啓寧越府使李敬五到任事平安監司朴宗甲狀甲永柔縣令尹心約到任事忠淸監司徐美修狀啓韓山郡守宋時淵到任事勉兢讀奏咸鏡監司李鼎運啓本慶興府反庫事典涓司薦狀公事用謙讀奏黃海監司李義駿狀啓平山府使李彦敬後營將差下事仁浩讀奏咸鏡監司李鼎運啓本罪人李興完鍾城府到配事命書公事判付訖命勉兢書榻敎曰政官牌招開政命肇源書榻敎曰忠淸監司之代今日政差出待下批明日辭朝上曰判付若無出外之命則皆於入侍書之而近日持公事入侍外皆不書出誠一謬例矣肇源曰再昨日禁府書吏偶入玉堂不知門鑰之下不得出去自兵曹草記而昨日則不敢入閑漫公事故仍爲退却而亦不敢請罪入直堂郞矣上曰自兵曹推治該吏可也仁浩曰卽伏見全羅右水使金處漢今春夏等褒貶啓本則邊將無一人居中居下殊無嚴明殿最之意推考警責何如上曰依爲之出擧條仍命退諸臣以次退出
정조 21년
丁巳閏六月十九日辰時上御重熙堂右副承旨入侍時右副承旨李肇源假注書具得魯記注官金良倜記事官吳泰曾以次進伏訖上命肇源書榻敎曰吏曹判書更爲牌招參議前望單子入之又命書榻敎曰右承旨許遞前望單子入之待下批牌招察任仍命退承史以次退出
정조 21년
丁巳閏六月十九日酉時上御重熙堂坐直承旨入侍時左副承旨李肇源記事官柳遠鳴記注官金良倜記事官吳泰曾以次進伏訖上曰政事望筒捧入賤臣承命出捧入進伏肇源曰伴直無人今日政新除授同副承旨成鼎鎭卽爲牌招何如上曰依爲之與新除授承旨牌招可也出擧條命退承史以次退出
정조 21년
行都承旨李鼎揆在外行左承旨洪義榮坐行右承旨李集斗坐直左副承旨李肇源坐直右副承旨李相璜牌不進同副承旨睦萬中坐注書柳遠鳴仕一員未差假注書具得魯仕直事變假注書趙璜鎭仕
정조 21년
藥房提調金文淳左副承旨李肇源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 21년
以本司坐起進不進單子傳于李肇源曰卿等旣來會於本司坐起仍行次對事招致備郞傳之
정조 21년
李肇源啓曰今日次對兩司當爲進參除在外傳旨未下外未肅拜人員竝卽牌招何如傳曰允
정조 21년
傳于李肇源曰大臣備局堂上引見
정조 21년
李肇源啓曰行都承旨洪明浩右副承旨李相璜牌不進推考傳旨及罷職傳旨今方捧入行左承旨徐有秉以其身病擔羿來到闕外萬無入肅之路右承旨李魯述同副承旨成鼎鎭在外伴直無人行都承旨洪明浩所當牌招而拘於廳規不得請牌何以爲之敢稟傳曰竝許遞前望單子入之待下批牌招察任每欲下敎者以姓僻之故尙不爲之云者反涉於戲劇年來屢試益知其文華兵曹參議睦萬中爲承旨亦爲牌招
정조 21년
承旨前望單子入之徐邁修洪義榮李集斗落點
정조 21년
傳于李集斗曰右承旨入侍
정조 21년
傳于睦萬中曰同副承旨入侍
정조 21년
傳于李肇源曰忠淸監司留待
정조 21년
傳于李肇源曰忠淸監司入侍
정조 21년
備忘記忠淸監司韓用和下直長弓一張長箭一部賜給
정조 21년
以右副承旨李相璜牌不進罷職傳旨傳于洪義榮曰只推更爲牌招
정조 21년
以右副承旨李相璜牌不進罷職傳旨傳于洪義榮曰大臣之於承宣世誼何異於一家至親本事之然否向筵大臣已有筵奏大臣之曰以不知者承宣亦豈可獨謂有是乎只推更爲牌招
정조 21년
傳于洪義榮曰違牌知申許遞前望單子入之
정조 21년
都承旨前望單子入之李鼎揆落點
정조 21년
以備局堂上李秉鼎牌不進推考傳旨傳于李肇源曰更爲牌招
정조 21년
以備局堂上沈煥之趙鎭寬徐龍輔牌不進推考傳旨傳于李肇源曰其中沈煥之徐龍輔皆是實病則豈可出牌乎當該承旨推考傳旨勿施備堂趙鎭寬更爲牌招
정조 21년
傳于洪義榮曰今因備局書入者見之耽羅漂海人之萬死獲生今日當自畿營押付原籍官云爲渠輩奇幸而其中前忠壯將李邦翼與無知島氓有異卽堂上朝官也卿等招致慰諭仍令該曹相當職作窠口傳調用渠必思土急於還鄕不必留置竝以此意分付事令備郞傳于左右相
정조 21년
兵曹口傳政事李邦翼爲五衛將
정조 21년
以五衛將李邦翼望單子傳于李肇源曰輪番之職何以上來入番乎與全羅監營中軍相換如難供仕云則令道臣狀聞事分付
정조 21년
兵曹口傳政事五衛將李邦翼全羅中軍鄭宅柱相換
정조 21년
傳于李肇源曰兵曹參議前望單子入之待下批牌招入直
정조 21년
兵曹參議前望單子入之姜忱落點
정조 21년
以司諫宋翼孝正言宋知濂掌令韓永逵牌不進罷職傳旨傳于洪義榮曰只推
정조 21년
李集斗以兵曹言啓曰本曹正郞沈鎜鄭晩錫身病沈重呈狀乞遞已至屢月至於鄭晩錫則時帶一軍色事務尤係緊急而一向曠闕亦甚可悶竝改差何如傳曰允
정조 21년
李肇源以文臣朔試射試官意啓曰今日試射開場之際試官臣李集斗除拜承旨承牌詣闕矣令該曹改付標何如傳曰允
정조 21년
李集斗以文臣朔試射試官意啓曰今日試射時兵曹佐郞鄭文始不爲來參故屢度催促終不應射揆以事體誠極未安其罪狀令該府拿問處之何如傳曰後勿如是之意嚴飭可也
정조 21년
刑曹啓目粘連京畿龍仁縣金元喆獄事邑牒道啓服滷新證若是偏信致傷舊痕略無擧論臣曹之疑不在獄情實在査案强悍之族設計尤㦧孤嫠之冤抱鬱轉甚嚴訊得情何如判付內年久之獄雖使僉議詢同其難其愼當屢致意於翻決之際是去乙道狀如此曹啓如彼而驟看之則原情之論難拂守法之議兺不喩飮滷與不飮滷藉有明證之可據傷處之由己由人姑不覈定則卿等之言不可謂之不然然萬一獄情眞有冤枉亦豈非合商量處乎更令道臣別生言外之疑多般究理期於歸一斯速論列狀聞爲良如敎
정조 21년
刑曹啓目今此朴三卜之獄毋論奸之成未成奸固罪也不奸而曰奸亦罪也至若道臣以雇奴奸主妻爲此獄之斷而但鄕漢輩例多節居雇以節雇而一切歸之於古之雇奴論以當律則非法不襯亦非審克之道上裁何如判付啓僉議後錄行會於新道伯處未及詳査條件更爲詳査仍具意見使之狀聞後稟處爲良如敎
정조 21년
右副承旨李相璜疏曰伏以臣自有遭罹以來杜門屛蟄不敢自齒於無故者數年于玆矣甄錄之恩不遺簪履誨飭之諭屢勤筵席而臣猶一向逋傲迷不知動者臣雖冥如遯魚亦豈樂爲此辜恩虧分之事以負平日圖酬涓埃之心哉臣之受誣在於心跡之間而人臣事君秪箇心耳心跡旣岐於何藉手臣所以撫躬悼歎如不欲生寧犯慢命之誅而不敢爲進身之計者其勢窮而其情慼矣迺殿下偏垂眷渥曲加蕩滌六字恩言昭如日星至諭以情旣暴而義已伸則臣之心始辨而臣之跡始晳矣免欺謾之目而洗反復之誣死且不朽生有何憾歷日莊誦涕洫被面況玆除名之降重以鄭重之召則臣惟有竭蹶趨承以明叨謝之忱而已顧安敢逡巡却顧自歸辜恩之科哉然猶抱咫尺之守冒鈇鉞之誅徊徨躑躅不敢冒進者誠以大防之在前而公議之在後也臣嘗痛遭橫誣妄欲明辨試又一詰於言者而言者猶牢執前說居然自是矣且大臣筵奏雖未知語緖之何居而若謂臣以必無是事則臣亦未必其或然也然則臣之心跡雖已仰暴於上而自人視臣尙未免䵝䵢而幽晦也縱未能光明洞澈常見孚信苟或有纖毫隱蔽小致疑介則已無以自立於當世而比數於平人尙何能飄纓束帶馳逐周行揚揚若無故然哉臣將以得於聖明者銘鏤感頌奉持終身以爲臣不昧心之證而絶意於名利全信於溝瀆以盡自靖之義而已如是思量無望蠢動玆敢荐違召命而冒控危懇伏乞聖慈矜其情而恕其愚特許汰免臣所帶職名俾全微諒仍治臣逋慢之罪以爲昧恩虧分者之戒焉臣無任云云傳于睦萬中曰一味未決何時可以出場乎上疏還給前牌嚴飭如不欲行公使之納牌差代
정조 21년
忠淸監司韓用和疏略曰伏以臣卽一常調蔭吏耳以其材則樗櫟無用以其年則蒲柳先衰天所已廢而疾病沈痼世所相忘而志氣摧頹自分聖世之一遺物久矣不自意近年以來天地罔極之恩若偏臣身雨露陶甄之澤若偏臣家侈以緋玉試以華紱如臣無似何敢有一毫承當之望而不世之恩誓將圖報義附往役未敢言辭奔走竭蹶若固有之至今追惟愧汗浹背至於銀臺之除職名之華顯地分之淸切尤豈臣夢想之所曾到而回思數十年前雷肆之周旋寤寐耿結瞻覲是急顚倒趨命頻近香案自同邇列仰聆玉音追提舊事臣每自筵退兄弟攢手榮極而懼感極而涕死塡丘壑更無餘憾而不復有匪分之望斷斷此心天日鑑臨而今此湖臬之命又何爲而及於臣身哉才具之不堪望實之俱乏猶屬自己之廉防將來之狼狽臣不敢猥有煩瀆仰徹黈纊第念方岳重任自古掄揀雖使夙夜儲望績庸已著利盤錯而綜事物者當之猶當逡巡却顧不敢爲冒膺之計若臣者半生蔭路旣無履歷之可紀徒荷寵靈罔念負乘之至誡揚揚冒赴僨誤一路之重寄孤負重宸之特畀則其爲累聖簡而玷名器豈細故也哉臣之前後所叨莫非踰分豈不欲一上辭本仰謝恩造俯暴情懇而僭猥是懼泯默而止者亦且屢矣今則誤恩逾加微衷逾迫由中之言一不自陳格外之恩視若儻來則誠非臣義分之所敢安翌日辭朝雖有成命而惶懍靡措仰首嗚呼伏乞天地父母諒臣言之非出飾讓念重任之不宜濫畀亟命鐫改回授可堪俾臣還他本分跧伏歌詠於造化覆燾之中則公私不勝大願臣無任云云答曰省疏具悉三載六除湖右之民邑困於迎送卿其勿辭斯速下去釐弊
정조 21년
敎忠淸監司韓用和書王若曰畀重寄於藩臬官惟其人別利器於錯盤恩出特簡玆授方面克殫乃心眷彼百濟舊邦寔我三韓重鎭地近三輔山河襟帶之要衝路接二南水陸舟車之都會五十州星羅碁置厥貢惟魚鹽稻粱四百年海晏河淸其俗尙衣冠文物第百弊轉痼於近日又數遞莫甚於比年錢穀簿書之虛逋所以民日益困迎送廚傳之陸續詎無吏緣爲奸惟卿故家模楷夙望文雅蔭塗惜屈聲績屢著於分憂桂坊受知抱負曾驗於進講擢銀臺出納之任特出念舊之恩效石渠考校之勞要籍稽古之力方欲村具之歷試適値藩寄之愼掄玆授卿以忠淸道觀察使兼兵馬水軍節度使巡察使公州牧使卿其佩服殊私殫竭素蘊剸理最難於八路莫曰時和而歲豐蘇救正急於一方矧今俗渝而弊詎抑土豪武斷之習所貴寬猛得中紓浦氓椎剝之愁不啻恫懷在己自餘裁稟厥有典章於戲由蔭仕而躋按察之班寵奚啻於曠絶莅藩維而盡旬宣之責志毋負於澄淸故玆敎示想宜知悉知製敎洪秀晩製進
정조 21년
丁巳閏六月二十日卯時上御誠正閣藥房入診次對同爲入侍時藥房提調金文淳左副承旨李肇源記事官柳遠鳴假注書具得魯事變假注書趙璜鎭記注官金良倜記事官吳泰曾檢校待敎李存秀右議政李秉模行上護軍金持默行禮曹判書閔鍾顯吏曹判書金載瓚兵曹判書李祖源行護軍徐有大李漢豐李書九執義尹悌東醫官柳光翼金孝儉金光國李周憲李惟鑑吳仁豐安昌禧以次進伏訖秉模曰蒸炎連甚聖體候若何上曰一樣矣秉模曰寢睡水剌之節何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣文淳曰醫官待令入診何如上曰置之秉模曰歲閏之適値今月若不偶然而近日積雨之餘再昨晴佳亦云奇矣直與慶辰差間故未造問候之班而珍饌至及於臣等有若自別於他年不勝敬欣慶祝之忱矣上曰前月承順慈心未得設饌而其時有待閏召卿等之語矣日熱方熾未果召之而只分送饌床矣上曰向日之雨均霑諸道而嶺湖猶有惜乾之嘆嶺南則至設祈雨祭湖南湖西亦姑無得雨之狀矣秉模曰湖西道臣之方農遞易極可悶然上曰新道伯何不肅命乎秉模曰新除授忠淸監司昨旣有明日辭朝之命而尙不出肅事甚未安該監司韓用和推考卽令辭朝何如上曰依爲之出擧條上曰次對爲之秉模曰頃因安岳郡守李始源所啓本郡勅需一依黃州例定式放下事自本司行會矣卽見黃海監司李義駿狀啓則以爲本道各邑勅需曾於丁未因特敎定式而安岳郡放下之減數於黃州者非爲上副勅支待有差等也分屬人員之數黃州之加於安岳者問禮官問安使通使等十餘員則各其隨率亦自夥多當初磨鍊實爲因此而加減到今不究裏面但以上副勅相等其所放下一準黃州例施行有非定例之本意安岳郡勅需一遵定例會減事請令廟堂稟旨分付矣當初安岳勅需之減數磨鍊於黃州者非爲上副勅之差等蓋以分屬人員之數黃州加於安岳而然也其時該道道臣與京畿道臣往復消詳從實裁定與懸空臆度者有異而未經一勅徑加闊狹則他邑之觀望繼起以致紛紜勢所必至依狀請安岳郡勅需一遵定例施行之意分付何如上曰依爲之出擧條秉模曰濟州漂民出送事禮部咨文出來矣以前頭使行奉表稱謝之意撰出回咨正書安寶後定禁軍騎撥下送于灣府使之傳給鳳城將處以爲轉致北京之地今年節行順付太上皇帝皇帝前無方物謝恩各一起加磨鍊之意一體分付何如上曰依爲之出擧條秉模曰頃見沈煥之上疏則以其坐處之稍遠似未及領會聖敎而然矣唐虞之世亦尙都兪吁咈則聖上豈或以吁咈厭聞而有伊時下敎哉礪世矯俗卽我聖上之苦心而挽近以來世無眞實做去之人雖於仕宦進退之際尙有心與跡之異外面粧撰如彫紙縷葉之爲故欲祛此習宜先從上敎令矣上曰卿言猶屬第二件義矣予則以爲君之於臣如三軍之有帥臣之於君如七十子之服孔子軍有不用命之律師有不率敎之斥則向來下敎只爲是不用命不率敎者類耳當仁不讓於師莫將第一等讓與別人則當今之世任君師之責而丕變世道者豈不在予一人乎予以師道自處則不用命不率敎者如三軍之用法而誅之可也如孔門之鳴鼓而攻之可也難進易退豈不嘉奬而所謂格外之處義法外之引嫌實自躁進中出來眞箇恬退之士不必有隨時曲嫌而只當於大處觀之耳如是而後朝廷可尊爵祿亦高矣至於今番重臣之陳疏予以爲過矣彼宰臣今日登筵而向時引嫌終不免俗習之纏繞亦何必深責乎秉模曰臣等仰殿下如堯舜固當信如四時率循其道而已所謂不識不知順帝之則者也宰臣則偶未深思初非務欲過中而然矣上曰凡事先自紀綱邊扶持五倫皆有防限限卽分也程子所謂多少不盡分者誠格言也且韓信之善用兵不過分數明予雖否德旣在君師之位則不率敎者其非化外之類乎秉模曰聖敎然矣上曰若以從令爲非則方命之共工當不入於四罪中耶率以天下各自不同若以仁則國人皆曰是卽率敎也若或反是則何有得使國人率敎乎秉模曰黃海水使徐英輔以其七十老母之在京有病連呈辭狀情理旣如此在法當遞今姑改差何如上曰依爲之出擧條秉模曰日熱如此老炎尤甚而連行賓對又連有持公事入侍之命下情不勝悶鬱伏望稍思節宣之方以爲保嗇聖躬之地焉上曰予當自强不息乾乾惕若而近日朝著頗無事念五日次對當依卿言勿爲矣持默曰北漢山城鹽炭分埋事考出文籍則炭二千一百二十石二斗自經理廳二去壬寅年漸次添補而丁卯移屬本廳故摠戎使具聖任己巳年分埋兩處一千二十石則埋於龍巖寺後深谷一千一百石二斗則埋於東門內大路邊鹽則五十石燔作一百塊自訓局盛之空石置于訓倉矣自丁卯年移屬本廳而初無埋置之事矣上曰又有埋置於東將臺者云更爲詳問可也鍾顯曰卽見咸鏡監司李鼎運狀啓則長津府鄕校位板奉安日字請令該曹推擇後香祝磨鍊下送事啓下矣奉安日字恐不必別擇釋菜前一日從便奉安而奉安祭亦於釋菜兼行似爲穩當以此意祝文中措辭撰出事分付藝文館何如上曰依爲之出擧條上曰京外印信亦可見世道處矣古則皆大書深刻故至今屢百年字劃宛然矣近來則申飭何如而字旣細刻又淺不過數年又復刓弊豈不可駭此後如有新造處每一本印置于本曹謄錄可也鍾顯曰細畫淺刻無若近甚秉模曰陸奏約選可爲有補於世敎論裵延齡書之入於末端若大學之末章亦可仰聖意矣上曰蘇軾亦云論事似賈誼用智如子房而其文於世道人情纖悉無餘故或多語冗而意疊處今者刪冗而去疊有若別機軸大抵朱子書或多如此處矣秉模曰然矣鍾顯曰大比不遠而各道照訖講難以及期申嚴姑以依前例擧行關飭矣上曰今秋科場則將何以爲之乎自廟堂相議善處可也秉模曰嚴立禁條然後可無隨從濫雜之弊無文冒赴之患矣鍾顯曰京照訖講則依舊例前期一月設行乎上曰此亦相議處之可也秉模曰試闈前期開門然後可免紛雜之弊矣上曰此亦申飭可矣人皆以呼呈爲好云故前已一二次許行而呼呈反有遺珠之嘆云科場事每每如此矣有大曰本營各道價布之每於當年內收捧上納爲不易之典而近來各邑不但每致愆期又不致察至有升麤尺短之患者便成痼弊今年則年事有豐登之漸預爲申飭各該道必以升細尺準者限內準捧上納之意出擧條申明分付何如上曰依爲之出擧條漢豐曰楊花鎭卽臣營所管而當初設置之時還米不過六百石矣以其年年添耗今爲三千石故糶糴之際多有弊端且臣營米條自來不足其中一千石移付餉色何如上曰依爲之出擧條上敎秉模曰卿以備堂之無實職者亦爲奏事前有申飭之擧條而至於今筵吏兵判卽東西班之長且大政不遠而無一所達誠爲慨然矣秉模曰古人有懷莫達欲得登對之便今人則頻登筵席豈無可奏者而專以緘默爲事吏兵判則都政當前亦無所奏從重推考何如上曰置之悌東曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律上曰不允出擧條悌東曰科試之法至爲嚴愼以一日之得失定多士之優劣非可以取辦於俄頃也明矣故唐之三鼓限券宋之五旬鎖院寔出於優游不迫俾各盡技之意也挽近以來早呈成風書題纔揭試券紛投非有倚馬之才摠是盡葫之套士趨因此而浮躁科規由是而淆亂有識之嘆厥惟久矣每當場屋之設非無申禁之令而獨奈校文者意見各異定時呼呈若無拘於早晩畢竟立落反未免於取早榜眼一出衆言喧㒮主司有欺人之名擧子無信令之意式至今日弊習轉痼事之無謂莫此爲甚目今槐黃不遠大比隔月合有一番丕變之道請令攸司先欺定制曉喩多士仍飭京外掌試之臣更勿如前襲謬務盡鑑別之精焉上曰依啓出擧條上曰守令入侍璜鎭承命出傳與比安縣監柳肅之偕入進伏奏職姓名訖上曰誰之子也肅之曰故翊衛臣光翼之子也上曰然乎予不忘爾父矣下去善爲之命除七事仍命退諸臣以次退出
정조 21년
丁巳閏六月二十日午時上御誠正閣左承旨右承旨同副承旨忠淸監司同爲入侍時左承旨洪義榮右承旨李集斗同副承旨睦萬中假注書具得魯記注官金良倜記事官吳泰曾忠淸監司韓用和以次進伏訖上敎集斗曰年幾何已生白髭矣集斗曰犬馬之齒今爲五十四矣上曰琴氏訟案初何以決處而至於末梢葛藤耶集斗曰黃哥不見報辭徑自生疑到處稱冤故移訟之後非臣所知矣上曰聞莅任以後不煩聽訟云果有是否集斗曰身任分憂之責豈敢全却民訴而才性旣不逮人其所聽之者幾何異於不聽也哉命用和進前用和奏職姓名訖上曰以蔭吏爲方面之任絶罕之例也受知於桂坊時而未及用之故有是除矣湖西士夫之冀北年來官不得人不知朝家待士夫之意卿須下去是旬是宣大民若知朝廷法意則小民自當觀化矣仍命義榮宣諭訖用和先退上敎萬中曰年幾何萬中曰七十一矣上曰過年限矣以姓僻之故不得爲承宣云者豈不怪乎敎義榮曰領府事近日何如義榮曰近雖困暑別無疾病矣命分書公事判付訖仍命退諸臣以次退出
정조 21년
丁巳閏六月二十日午時上御重熙堂左副承旨直提學摠管入侍時左副承旨李肇源假注書具得魯記注官金良倜記事官吳泰曾直提學李晩秀副摠管韓晩裕以次進伏訖上敎晩秀晩裕曰朱子全書卽數十年前手抄者而藏置篋笥矣今之繕寫慮或差誤卿等校準以入可也命肇源書榻敎曰吏曹參判前望單子入之仍命退諸臣以次退出
정조 21년
行都承旨李鼎揆在外行左承旨洪義榮坐直行右承旨李集斗坐左副承旨李肇源坐右副承旨李相璜未肅拜同副承旨睦萬中坐直注書柳遠鳴仕一員未差假注書洪奭周仕直事變假注書趙璜鎭仕
정조 21년
李肇源啓曰假注書具得魯身病猝重勢難察任今姑改差何如傳曰允前假注書洪奭周仍察廳任
정조 21년
洪義榮啓曰行大司憲宋煥箕在外執義尹悌東掌令韓永逵持平金光遇李明孚牌招啓辭未下掌令鄭㝡成傳旨未下監察茶時之意敢啓傳曰新除授稷山縣監旣有當日辭朝之命如未署經兩司牌招署經
정조 21년
有政吏批判書金載瓚進參判參議未差左副承旨李肇源進以趙得永洪秉臣爲兵曹正郞金洛一爲禮曹佐郞李普源爲漢城判官金明淳爲稷山縣監
정조 21년
兵批判書李祖源進參判姜彝正參議金啓洛病參知姜忱入直行右承旨李集斗進以李義弼爲副摠管申大偀爲黃海水使僉知徐英輔護軍徐邁修洪明浩徐有秉副護軍李魯述成鼎鎭副司果鄭晩錫以上竝單付
정조 21년
吏曹口傳政事甕津府使申大偀單付
정조 21년
李肇源啓曰稷山縣監當日辭朝事命下矣憲府則旣已署經而諫院則大司諫權裕司諫宋翼孝獻納尹行直正言閔命爀宋知濂牌不進無以備員署經何以爲之敢稟傳曰傳旨勿施一竝更爲牌招
정조 21년
以掌令韓永逵牌不進罷職傳旨傳于睦萬中曰只推
정조 21년
傳于睦萬中曰明日當由逌瞻門展拜景慕宮該房知悉
정조 21년
李集斗以兵曹言啓曰今閏六月二十一日武臣賓廳講書時武臣兼宣傳官尹勉鎭訓鍊院正白東運訓鍊院副正柳成逵訓鍊都監哨官具載厚禁衛營哨官李重恒通鑑第一卷不通竝依定式推考警責何如傳曰允
정조 21년
丁巳閏六月二十一日卯時上御誠正閣諸承旨持公事入侍時行左承旨洪義榮行右承旨李集斗左副承旨李肇源同副承旨睦萬中記事官柳遠鳴假注書具得魯記事官金景煥記注官金良倜檢校待敎沈象奎以次進伏上曰無公事房退去萬中先退義榮讀奏黃海兵使李儒敬狀啓遂安郡守南涑谷山府使丁若鏞赴任事集斗讀奏江原監司徐有防啓本江陵府反庫事肇源讀奏黃海兵使李儒敬狀啓谷山府使丁若鏞右營將仍差事命書公事判付訖命肇源書榻敎曰全羅中軍李邦翼入侍邦翼進伏階下集斗承下敎問於邦翼曰爾之年歲幾何何年登科何時加資以何事登船漂至何境一一仰奏邦翼曰臣年四十一甲辰登第丙午拜守門將丁未陞武兼辛亥元子宮初度後內試射時以三中四分居首特敎加資拜忠壯將矣臣父前五衛將臣光彬在京故欲爲來覲去年九月發船上京二十一日申時量大洋中忽逢西北風莫知所向至四月東南望見三大島意謂日本境未暮前將欲到泊矣忽又東北風大吹舟乃西南漂去出沒浪頭舟中八人糧盡不食已五六日俄又乙辰風大起雨下如注掬飮雨水稍爲解渴至十月初二日忽有一大魚躍入舟中八人生切而㗖之數日延命初六日未時量舟泊於一處乃下船登岸倚石而坐有一人遠遠窺見少頃數百人成群而至若有所問而昏暈不能答諸人收聚若干衣服物件因各負一人而去三里許到一處村落可三十餘戶中有公廨扁曰坤德配天堂療以米飮小許又取火燎衣稍定精神後索紙硯書問地名則彼輩以書答之曰此乃中國福建省澎湖分府界云云三日調治後有一人來言馬宮大人將招見你等云故八人同乘彩舟行五里許則沿江左右有數百彩船船上皆設畫閣江邊卽馬宮衙門也三門內高唱三聲畢有一官員導入八人馬宮大人着紅袍坐交椅年可六十餘美鬚髥好身手階下建紅日傘侍立臺上者左右八十人着有紋緞衣或藍或綠或佩劍或負羽臺下羅卒三十人着紅衣持杖或竹棍杖黃龍旗二雙鍮釘一雙八人等引入臺上馬宮大人問曰爾等以何國人何事登舟何日遇風幾日到此答曰身是朝鮮國全羅道全州府人質米次登船猝然遇風出沒浪中莫知所向者十六日始到此地矣大人曰情境可矜退去安歇因退出一處有一大廈房中以錦緞鋪陳各贈竹簟枕每日兩時各給米飮一器鷄膏一器又給香砂六君子湯兩時如是者凡十餘日因護送臺灣府以兩大船治送向西南二日程到臺灣府北門外下陸人物繁華樓臺壯麗夾路左右盡夜張琉璃燈玲瓏怳惚光輝燭天又有異鳥馴在彩籠知更而鳴自北門行十五里有官府二層高門扁曰常山府留接門內吏部七日呈書乞歸則越二日以水路治送自官府各給衣服一襲糧饌食物官員供帳於門外設饌餞之臨別執手有眷眷意登舟十日到廈門分部下陸止舍於紫陽書院院中有朱子畫像入去祗拜居接儒生數百人皆出來見之頗示款曲之意主倅表公二日供饋又治發向福建省以竹轎擔去蓋此地鑿山通道故車馬不得往來過同安縣泉州府至興化府有五十里石橋橋門九虹霓左右繫龍舟萬艘人物富盛歌吹喧轟入福建城門門外有法海寺大刹也自官府每日各給銅錢二兩此時卽丁巳正月初五日也大麥黃熟橘柚垂實人心飮食衣服制度皆與我國彷彿來見之人以砂糖之屬爭投之多留戀不卽去或着臣等衣服而流涕或持去後還問其委折則答以持去俺家欲使家人玩貴國衣製云云又呈書乞歸官員曰待皇旨處分水陸間治送云云八人等朝夕哀乞于巡撫府一日有官員乘雙轎垂黃日傘過去故備陳遠離父母妻子一時切急之情狀則良久思之答曰待數日後三十五官員當齊會於官府待其時呈單云故依其言呈單則衆員輪回看過若有惻隱之意往告于巡撫府其五日以五縣司巡檢馬勝吉定委官護送出西門外四十里此時卽三月十一日而南草萃盛早稻出苗矣黃津橋登小船二日到呇分部下陸由陸路過西陽嶺寶華寺此處多竹檜之屬行十二日到江山縣以舟作行江上有小船漁翁載十隻靑鳧放鳧于水中鳧捉魚銜入舟中漁翁受置如是終日又四日到嚴州登子陵釣臺又有子陵祠焉又行五日到杭州山川秀麗人物繁盛樓臺壯麗有北關大善寺此地卽張風雲所遊處也出東門外登大艦艦中設彩閣又有倡女五六人往來遊嬉四日到蘇州江江西有寒山寺黃瓦四十間也一日留宿主倅王公設饌款待使之遊賞又登舟行十里有姑蘇臺卽三層也又行三里有岳陽樓以銅爲柱窓戶及廳板皆以琉璃爲之鑿池於廳板下養五色魚出沒玲瓏前望洞庭湖又有君山點點又行至虎邱寺天下第一大寺云七層塔上望見四方目力難窮行四日到江都楊州五湖合流處云有金山寺蓋以五色瓦法堂前有石假山高二百丈又築石周回五里環建二層彩閣下層儒生數千居接上層皆朱欄歌吹漁釣之人列坐石假山上以銅柱十字橫貫以石板作廳建法堂三十間多奇花異鳥又有鍾磬十四木人自擊之一鍾先鳴則衆鍾次第皆鳴又行到尤遊縣卽山東省界自此下船登車而土俗鄙野人物儉嗇民家皆蓬門蓽戶而所食只有黍稷而已行到北京入正陽門內望大淸門黃極殿風俗景物比南京不及十之七八到朝鮮館二十日留宿例有衣糧贈給之而通使或給餘飯或每日一時給糧矣六月初一日乘車離發出自崇文門閏六月初四日到義州矣又下問南北京路程爲幾千里邦翼曰自澎湖至臺灣水路二日程自臺灣至廈門水路十日程自廈門至福州省陸路一千里自福州至北京六千八百里北京至鳳凰城二千里鳳城至義州一百三十里矣仍命退諸臣以次退出
정조 21년
丁巳閏六月二十一日卯時上御重熙堂左副承旨京畿監司入侍時左副承旨李肇源假注書具得魯記事官金景煥記注官金良倜京畿監司李在學以次進伏訖上曰近日雨暘何如在學曰極爲調均矣上曰兩南頗旱嶺南則至行祈雨祭云矣在學曰京畿一道亦或有旱乾處今番之雨則無處不周洽矣上曰京畿秋事幾過半成乎在學曰今則年事似無慮而大抵穴農矣上曰緝盜之政近日何如在學曰近頗無警矣上曰牛禁何如在學曰連爲廉察矣在學曰南陽獄案雖使更査一向抵賴亦別無更問者矣上曰以此錄啓可也在學曰大臣私行之給馬便成謬例而向因右相筵奏不爲給馬事出擧條定式矣金奉朝賀往來時不爲給馬而雖以道伯言之大臣私行初無祗待之事此後則私行當依舊例不爲祗待矣上曰依此爲之在學曰龍仁罪人金元喆獄事刑曹回啓判付內有更令狀聞之命矣回啓中許多句語有非平說可否之意臣誠瞿然慙悚更難冒陳而今於俯詢之下敢不以獄情仰對乎此獄以檢狀見之則要害之傷痕固狼藉矣縛打之情節亦絶悖矣若無服滷一事則元喆之償命更無可疑今番行査旣得服滷之明證則朴女之死卽服滷也非被打也藉令徧體傷痕皆出於元喆之所毆打不可歸之於致命之根因則其傷之由己由人更無關係曹啓中屬之他手之犯然後元喆始可傅生云者恐未細究也到今肯綮惟在於服滷虛實而外面驟看則年久獄老之後利喆之援告景應景應之援告白女雖不無可疑而疑端旣無現發之跡且以常情言之死囚求生之心晷刻爲急若有動得屍親之道則今年以前豈不早圖而遲待於今乎蓋因行査之際證援皆絶遂有招問景應之擧以及於白女則不可以用意募得言之況自是班族又已篤老必不爲無識常漢輩所爲之事者乎然而此亦猶屬懸空之說莫重獄事當從顯著之跡而屍親之言明白如此則將何以臆斷曰諺單非實也面招非實也竝以其時事狀之歷歷說道者直歸之於虛罔乎設有隱情亦不現露則獄體所在不可以未然之疑掩其顯著之跡況服滷之說非白女之創出也已自初檢時出於謙最占化之口至於檢官以釵黯煎汴有所論列則此與今始創說大有異焉亦可爲憑驗之一端矣大抵此獄之今日證援惟有白女一人而初單再供旣皆如彼今雖更問必不變辭旣無更覈之道則正所謂罪疑也一向訊推恐非重人命愼獄體之道臣之迷見如此故敢此仰達矣上曰以此擧條更令該曹稟處可也出擧條命在學先退在學退出命肇源書榻敎曰政官牌招開政命書榻敎曰稷山以難治弊邑年來數遞且當新伯到界其代不可遲待都政令該曹有地處人亦可堪者今日政各別擇差待下批當日辭朝又命書傳敎曰先正文純公李滉祠版今日取路城外將向禮安地本第云特遣禮官護送至江郊後回奏
정조 21년
行都承旨徐邁修緣故出行左承旨洪義榮坐行右承旨李集斗坐左副承旨李肇源坐右副承旨李海愚坐直同副承旨睦萬中坐直注書柳遠鳴仕一員未差假注書洪奭周仕直事變假注書趙璜鎭仕
정조 21년
李集斗啓曰來二十五日朝參日次矣敢稟傳曰停
정조 21년
洪義榮啓曰今日展拜承旨當爲備員而都承旨李鼎揆在外右副承旨李相璜未肅拜無以備員何以爲之敢稟傳曰許遞前望單子入之
정조 21년
李集斗啓曰御營廳將官來言今日本廳軍兵日次私習云矣敢啓傳曰知道
정조 21년
洪義榮啓曰合辭許久闕啓事甚未安除在外傳旨未下外未肅拜呈告人員竝卽牌招何如傳曰允
정조 21년
承旨前望單子入之徐邁修李海愚落點
정조 21년
李肇源啓曰稷山縣監金明淳當日辭朝事命下矣諫院當爲署經而大司諫權裕司諫宋翼孝獻納尹行直正言閔命爀宋知濂牌不進無以備員署經何以爲之敢稟傳曰其中有親病實病人許遞前望單子入之待下批牌招署經
정조 21년
臺諫前望單子入之正言李寅采李儒修落點
정조 21년
李肇源啓曰禮曹郞廳來言先正文純公李滉祠版今日始到城外轉向禮安地依下敎護送至江郊云矣敢啓傳曰知道
정조 21년
李肇源啓曰稷山縣監金明淳諫院署經事命下而大司諫權裕未肅拜司諫宋翼孝傳旨未下獻納未差正言李寅采李儒修牌不進無以備員署經云未差之代政官牌招開政差出待下批與大司諫權裕一體牌招以爲備員署經之地何如傳曰司諫只推獻納前望單子入之與司諫牌招違牌正言傳旨勿施以前牌各別催促使之備員署經
정조 21년
獻納前望單子入之韓致應落點
정조 21년
傳于李肇源曰仁川府使義興縣監之代令該曹口傳擇差待下批明日辭朝
정조 21년
吏曹口傳政事以李榮運爲仁川府使李鎭熙爲義興縣監
정조 21년
有政吏批判書金載瓚進參判參議未差同副承旨睦萬中進以李尙度爲大司諫高宅謙爲司諫朴吉源爲獻納趙台榮爲正言蔡趾永爲吏曹佐郞趙學敏爲戶曹佐郞沈周賢爲掌樂僉正金復光爲通川郡守
정조 21년
兵批判書李祖源參判姜彝正參議金啓洛病參知姜忱入直進右副承旨李海愚進護軍李鼎揆權裕副護軍李相璜副司直尹行直宋翼孝韓致應副司果閔命爀宋知濂李儒修以上竝單付
정조 21년
傳于李海愚曰未肅拜玉堂許遞與未差之代前望單子入之待下批牌招入直
정조 21년
玉堂前望單子入之應敎李明淵校理林漢浩副校理李基讓修撰李之聃落點
정조 21년
李集斗以訓鍊都監言啓曰今閏六月二十二日景慕宮展拜時因兵曹節目金虎門軍三十名除出把摠李仁默哨官申大益率領挾輦侍衛集春營軍五十名哨官安弘燁領赴都領營門還宮後各還直所而竝待標信擧行之意敢啓傳曰知道
정조 21년
李集斗以御營廳言啓曰今閏六月二十二日景慕宮展拜時依兵曹節目弘化門集春營入直軍各五十名除出大將臣李漢豐率領弘化門外分左右排立東營入直軍三十名除出入直哨官鄭臣弼率領宮大門外把守而竝待標信擧行解嚴後各還本處入直之意敢啓傳曰知道
정조 21년
睦萬中以奉常寺都提調提調意啓曰東籍親耕田所種皮黍打作則所出爲二石五斗之意敢啓傳曰知道
정조 21년
睦萬中以賑恤廳言啓曰南部明禮洞契任掌徐昌潤今月二十一日本洞路傍得一歲遺棄男兒同里居良女崔召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 21년
正言李寅采啓曰臣才識魯莽言議拙訥本不合於淸朝耳目之任而素以草野疎賤之品偏蒙造化陶甄之澤前後叨被罔非洪造山恩海渥若偏臣身閑司漫職陳力奔走少效涓埃之報答是臣之所晝夜矢心者而至於臺職初無前望特蒙中批臣於其時身在草土恩命誤及自在勿施之科臣若夤緣一時之誤恩自處以臺通則非但臣情理之所不忍亦將得罪於禮敎此臣之難冒者一也且況伊日三司同蒙特除者十餘人而臺言峻發語意深緊名無指的混圇說去雖未知箚着於誰某而亦豈可恬然自諉以無故之人乎此臣之難冒者二也有一於此已足爲自劃之端況以臣一身而兼有是二者乎以此以彼臺端一步便成鐵限而迺者薇垣特除之命適在待罪銓郞之日署經有命天牌踵臨而微諒莫回荐犯違傲飭敎截嚴逃遁不得怵畏義分章皇出肅粗伸叩謝之忱而臣之情踪轉益惶蹙因仍蹲冒斷無其望其何敢一刻晏然於臺次乎請命遞斥臣職答曰其後銓曹連爲擬望設有情勢無異更通則今此避嫌誠過矣勿辭亦勿退待
정조 21년
司諫高宅謙副應敎李翊模持平李明孚校理李羲甲副校理尹益烈洪秀晩正言李寅采修撰韓用鐸副修撰金熙采李貞運啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上請亟寢昧爽以後申禁之命因許捧入未徹之啓特賜允兪俾王章伸而亂本拔焉措辭見上答曰不允末端事付丙矣
정조 21년
司諫高宅謙持平李明孚正言李寅采啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答曰不允
정조 21년
持平李明孚啓曰請寢李汝節定配之命更令王府嚴覈取服施以當律措辭見上答曰不允
정조 21년
司諫高宅謙正言李寅采啓曰請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上請亟寢秋曹罪人柳師文放釋之命仍令王府設鞫嚴問夬正典刑措辭見上答曰不允柳師文事亟停勿煩
정조 21년
丁巳閏六月二十二日寅時上詣景慕宮展拜入侍時行左承旨洪義榮行右承旨李集斗左副承旨李肇源記事官柳遠鳴假注書洪奭周記注官金良倜記事官吳泰曾內閣直提學李晩秀檢校待敎沈象奎徐有榘李存秀以次隨駕上具翼善冠衮龍袍乘輿由交泰門永淸門明政門出弘化門入逌瞻門日瞻門至東神門外降輿詣版位行再拜禮仍詣廟內奉審訖出御齋殿命義榮與本宮提調鄭民始兵曹判書李祖源二直提學李晩秀入侍民始曰觸熱動駕聖候若何上曰一樣矣上敎祖源曰卿於本曹事務漸加鍊熟乎祖源曰尙多生疎矣上曰近來銓官無論吏兵曹多以色目分排甚至武兼守門將之類亦皆以是排比蓋其誰優誰劣旣不能鑑別故便以此作一依據處然後易以做去云卿則能免此套乎祖源曰色目排比本非好底事況西銓尤異於東銓則豈敢爲此乎上曰近來武弁乏人轉甚年少韎韋之流有能踵武前輩者乎民始曰臣於武弁固未多見而近因本營將官差出間或留意訪問則故家大族中別無身手人物之表表可稱者若果博求安知無人而以今所見實有才難之歎矣上曰如果有超出等輩者則兵判亦豈不收用乎祖源曰誠然矣上曰殿最何時畢到都政何間可爲耶祖源曰北關外諸道殿最來月旬間可期畢到矣上曰北關褒貶則有難遲待都政亦當以旬間爲之矣上曰昨日召見李邦翼則爲人甚了了而一聞其言亦可爲壯觀矣一船八人之無恙往返於三萬里程途者已極奇幸而紫陽書院子陵釣臺岳陽樓金山寺等處無不歷遍云豈不奇哉聞其路由臺灣而飮食之品無異我國文物之彬郁土産之殷富福建蘇杭之所不及云臺灣之入於中國版圖未久云其地的在何處民始曰聞與日本紅夷相近而且爲海外諸國往來之要衝故南方物貨之輻湊於中原者率多由此其爲中國之地始自康熙時云矣上曰聞南方之人試着我國衣冠至有流涕者云以是觀之則吾東方固足稱禮義之邦而春秋大義豈可作歇後看也上曰嶺湖之間聞有惜乾之歎今年年事亦有穴農之慮矣民始曰嶺湖則春雨已洽今頗暵旱而湖南亦或沾潤云西北及畿內則善爲登熟矣上曰數日之內如得雨澤則好矣民始曰天無點雲一沛可期矣上曰整理儀軌欲爲繼印而凡例尙未釐正間亦有訛誤處矣仍敎晩秀曰儀軌與杜律間印役從近爲之可也命書榻敎曰新除授承旨牌招仍命權退上出齋殿門乘輿至日瞻門內命民始進前敎曰宮內莎草間多稀疎處卽爲移植而俾無蹂踐之弊以爲從速就茂之地也仍出日瞻門逌瞻門至弘化門外命書駕前下敎曰稷山縣監入侍稷山縣監金明淳進前奏職姓名上曰固當善做更須盡心宣諭七事則除之辭朝後卽爲下去也仍由弘化門明政門永淸門入交泰門還內諸臣以次退出
정조 21년
丁巳閏六月二十二日未時上御重熙堂右承旨入侍時行右承旨李集斗假注書洪奭周記事官金珍恪記注官金良倜以次進伏訖上曰今日誰爲坐直集斗曰右副同副矣上曰守令已爲署經乎集斗曰臺諫出牌姑無去來矣上曰牌去來催促賤臣承命出飭回奏曰一竝違牌云矣上曰正言李寅采有何情勢出問以奏賤臣承命出問回奏曰以其臺諫特除之在於喪中而且於其時有臺論云矣上曰此不必然使以前牌催促上敎集斗曰嶺邑何時遞來而南中土俗近果何如亦有可用之人乎集斗曰嶺南舊稱鄒魯風俗醇厚而近漸頑悍不識事面道理極可慮矣亦豈無讀書之士而言行之相副者亦不多見矣仍命退承史以次退出
정조 21년
丁巳閏六月二十二日申時上御重熙堂坐直承旨入侍時右副承旨李海愚假注書洪奭周記事官金珍恪記注官金良倜以次進伏訖上曰臺諫牌去來催促賤臣承命出飭上曰守令口傳望速爲持入賤臣承命出持入命書榻敎曰臺諫中未肅拜及有實故實病人許遞政官牌招開政差出待下批牌招署經仍命退承史以次退出
정조 21년
行都承旨徐邁修病行左承旨洪義榮坐行右承旨李集斗坐左副承旨李肇源坐直右副承旨李海愚坐同副承旨睦萬中坐直注書柳遠鳴仕一員未差假注書洪奭周仕直事變假注書許鐫仕
정조 21년
李集斗以都摠府言啓曰今日入直內三廳武兼禁軍及軍兵等中日習射請出標信傳曰知道
정조 21년
洪義榮啓曰合辭方張之時諫院無詣臺之員事甚未安傳旨未下外呈告人員竝卽牌招何如傳曰允
정조 21년
李集斗啓曰事變假注書趙璜鎭身病猝重勢雖察任今姑改差何如傳曰允
정조 21년
趙璜鎭改差代以朴昌擧爲事變假注書
정조 21년
朴昌擧在外代以許鐫爲事變假注書
정조 21년
睦萬中啓曰副校理李基讓方在罷散中而昨日前望點下之後矇未覺察混同出牌違牌傳旨循例捧入臣不勝惶恐而基讓旣在罷散中何以爲之敢稟傳曰敍用
정조 21년
以校理林漢浩牌不進罷職傳旨傳于李肇源曰只推
정조 21년
以大司諫李尙度獻納朴吉源正言趙台榮牌不進罷職傳旨傳于李肇源曰只推
정조 21년
以司諫高宅謙正言李寅采牌不進罷職傳旨傳于睦萬中曰只推
정조 21년
以全羅監司李得臣狀啓雨澤馳啓事傳于李肇源曰嶺湖雨澤稍閟以此夙夜耿耿何幸卄日之雨所得優渥云萬萬幸甚道內均霑與否星火狀聞事令廟堂三懸鈴行會湖南則三日餘已登聞而嶺南則十五六日京中沛然之澤尙未知同然與否農形狀本之如是遲滯於此道伯始見之當該道臣推考亦令廟堂以後勿如是之意嚴飭
정조 21년
以全羅監司李得臣狀啓順天安島前洋漂到琉球國船人不爲直送外洋轉向興陽三島衣袴手標亦不報來俱極疎忽該府使崔守魯爲先罷黜其罪狀令攸司稟處事傳于李肇源曰皆是公罪且況水路便近則何論外洋內洋乎外此些少不察亦出於從實直陳勿罷其倅先施問備之典事回諭該水使亦難免不飭之責推考
정조 21년
以全羅左水使趙岱狀啓順天安島前洋漂到琉球國船隻迂回內洋發送於三島衣袴手標一不報來府使崔守魯爲先罷黜事傳于李肇源曰水使所管卽邊將而管下邊將自防踏僉使以下擧行駭然初不請罷獨於大體摠領之地方官如是吹覓無關於風稜狀啓還下送
정조 21년
李肇源以吏曹言啓曰新除授通川郡守金復光未準六朔於工曹佐郞而矇然擬望至蒙恩點矣不能照檢之失臣不勝惶恐而揆以公格有難仍置通川郡守金復光望筒勿施何如傳曰不審之失卿則推考該倅仍令辭朝可也
정조 21년
李集斗以兵曹言啓曰慶熙宮衛將柳復文身病猝重時月之內無望供職呈狀乞遞輪番之任不可久曠改差何如傳曰允
정조 21년
刑曹啓目粘連龍仁縣殺獄罪人金元喆朴女被打之痕道臣則主服滷也故論以罪疑臣曹則主傷痕也故治以査疑可謂兩疑俱發臣曹有不敢擅斷上裁何如判付啓問于左右相回啓爲良如敎